prikaz
Prikaz, administrativt organ i Rusland i 1500-1700-t. De første prikazer opstod som følge af bureaukratiseringen af den russiske administration i takt med rigets udvidelse. De var ofte ad hoc-løsninger på specifikke problemer; nogle blev oprettet for at styre et nyindlemmet område, fx Sibirskij prikaz, eller for at administrere en nyindrettet funktion.
I løbet af 1600-t. steg antallet af prikazer til op mod 100, og der var i slutningen af århundredet et stort behov for administrative reformer. De fleste blev afskaffet under Peter 1. den Store.